Rose pienk en Jakarandas pers | | INKRose pienk en Jakarandas pers – INK
Titel: Rose pienk en Jakarandas pers
Datum gepubliseer: 29 Mei 2017 Aantal woorde: 223 487 Kere gelees ♥2
Rose pienk en jakarandas pers,
ek sing vir jou ‘n bloublomvers
van laventelbos en roosmaryn,
van lelies geel soos die son se skyn.
Malvas bloei in die bloedste rooi.
Dis die swartoognooi wat flikkers gooi –
oor die heiningdraad rank haar ranke groen
sy kleur haar blomme in ryp lemoen.
Die muurblom wat so eenkant staan
het weer vandag haar bont rok aan.
Sy’s ‘n regte juffrou sorgeloos
in perske, lila en pruimframboos.
Suikerkan en kanferfoelie tuit –
vir jou speel ek op ‘n towerfluit
tussen steenboksriet en wildeals,
waar winde sag oor die fynbos wals.
Vergeet-my-niet lag van oor tot oor,
sy’t haar hart verpand aan ridderspoor.
Aanstons staan hul dalk op trou –
O’ as die liefde net sy geur behou.
Vlindervlerk wieg die grasklokkies.
Ballerinas dra hul se dansrokkies.
Sowaar’s wat tolbos teen die rante speel,
die vingerhoed het ‘n purper keel.
Bessie blou en katjiepiering wit.
Ek’t jou lief, my lief – nou weet jy dit,
sê papierblom vir die aronskelk
na sewejaar van nog nooitverwelk.
Pluime gras en ‘n blom van was,
ek vleg jou in my lintbos vas
voor die aandblom in die lig verdwyn
en dou verdamp uit die kelkiewyn.
Rose pienk en jakarandas pers.
Ek viool vir jou ‘n bloublomvers
van laventebos en roosmaryn,
Lees soortgelyke 2de skryfkompetisie - 1 Nov 2016 tot 30 Junie 2017, Gedigte, Projek - Lente (01-09-2016 tot 30-09-2016)
Pragtig, baie dankie vir jou bydrae tot die Lente projek
….en jy viool hierdie vers soos ‘n ware maestro….manjefiek!!!
Waow Carma hierdie werk verdien n diamant een van jou bestes
Baie dankie, Kiekies en Neels. Ek waardeer julle kommentare sommer baie 🙂
Uitstekende werk !!!!!
Baie dankie, Amaspoke. Ek waardeer die mooi kommentaar 🙂
0 Lid, 193 gaste aanlyn